**MEMO**

|  |  |
| --- | --- |
| ***Datë*: 27. 10. 2020** | |
| **Për: Armend Zemaj,**  **Ministër i Shëndetësisë** | **Lul Raka,**  **Kryesues i Bordit Këshilldhënës Covid-19** |
| **RAPORT NGA MBLEDHJA E NËNTË E BORDIT KËSHILLËDHËNËS COVID-19** | |

**PËRMBLEDHJE E QËNDRIMEVE TË BORDIT KËSHILLDHËNËS ANTI-COVID 19**

* Ndalohen të gjitha tubimet publike për fushatën zgjedhore gjatë zgjedhjeve locale dhe të zbatohen masat parandaluese sipas IKSHPK dhe MSH.
* Të futen kriteret për vendosjen e masave kufizuese përpjestimore, varësisht nga normat e incidencës kumulative të rasteve me Covid-19 në nivelin komunal përbrenda një periudhe kohore prej 7 ditësh.
* Të bëhet triazhimi adekuat i pacientëve nga QKMF në Klinikën Infektive, Emergjencë, Pulmologji dhe klinikat tjera që trajtojnë pacientë me COVID.
* Të bëhet thirrje publike për mobilizimin e anesteziologëve që punojnë në sektorin shëndetësor privat dhe ndalohet largimi i atyre të sektorit publik.
* Të krijohet linjë telefonike për caktimin e vizitave specialistike në QKUK përmes kontaktit online.
* Të shqyrtohet mundësia e përdorimit të testeve antigjenike, sidomos për skrining në shkolla, institucione publike, aeroport.
* Ekipet shëndetësore të mos dërgohen në kufi.
* Të sigurohen shërbimet e integruara dhe të koordinuara shëndetësore për të sëmurët me Covid 19 në të tri nivelet e kujdesit shëndetësor nëpërmjet themelimit dhe funksionalizimit të shërbimit profesional për sëmundjet ngjitëse, në bazë të Statutit të SHSKUK.

1. **REKOMANDIMET PËR PARANDALIMIN E INFEKSIONIT ME COVID-19 GJATË PROCESIT ZGJEDHOR**

Këto rekomandime të Bordit Këshilldhënës hartohen me qëllim të mbrojtjes së të gjithë pjesëmarrësve në procesin zgjedhor nga infektimi me COVID-19.

Rekomandimet i dedikohen anëtarëve të Komisionit Qëndror të Zgjedhjeve, komisioneve komunale të zgjedhjeve, vendvotimeve, votuesve dhe gjithë pjesëmarrësve në zgjedhjet lokale të 29 Nëntorit 2020.

Rekomandimet bazike të paraqitura në këtë dokument duhet të jenë të dukshme në të gjitha qendrat e votimit dhe përfshijnë 3 komponenta kryesore:

1. Dezinfektimi i detyrueshëm i duarve para hyrjes në qendrën e votimit dhe pas votimit;

2. Bartja e detyrueshme e maskës në qendrën e votimit, përveç momentit të identifikimit të votuesit;

3. Mbajtja e distancës fizike para, gjatë dhe pas qëndrimit në qendrën e votimit në përputhje me rekomandimet e IKSHPK dhe MSH.

FUSHATA

* Ndalohen të gjitha tubimet publike për fushatën zgjedhore.

KOMISIONI QËNDROR ZGJEDHOR DHE KOMISIONET KOMUNALE ZGJEDHORE

* Kapaciteti i ulëseve në zyrat ku mbahen takimet e komisioneve zgjedhore duhet të përmbushin kriterin e distancës fizike prej 2 metrash ndërmjet anëtarëve.
* Këto zyra (dhoma) të mbledhjeve duhet të jenë të ndriçuara mirë dhe të kenë mundësinë e ventilimit natyror.
* Para dhe pas çdo mbledhje të bëhet dezinfektimi i sipërfaqeve të punës
* Bartja e maskave është e detyrueshme pavarësisht mbajtjes së distancës.
* Obligohet dezinfektimi i duarve të anëtarëve të KQZ dhe KKZ para hyrjes dhe pas daljes nga mbledhja
* Të gjithë komisionerët i nënshtrohen një trajnimi të veçantë për parandalimin e infeksionit me COVID-19. Trajnimi duhet të organizohet duke përdorur platforma online ose në televizionet lokale.

MASAT E PARANDALIMIT NË VENDVOTIME

* Rekomandohet që qendrat e votimit të jenë të gatshme për votim një ditë para zgjedhjeve. Këtë kapacitet e vërtetojnë personalisht anëtarët e komisionit komunal zgjedhor.
* Vendvotimet të shënohen qartë me drejtimin e lëvizjes së secilit votues dhe të sigurohet distanca minimale prej dy metrash:

- Para hyrjes në qendrën e votimit;

- Para tryezës ku identifikohen votuesit;

* Të gjithë personat në vendvotim (votues, zyrtarë, vëzhgues, gazetarë, etj.) mbajnë maskë dhe distancë.
* Në hyrje të qendrës së votimit dhe në dalje nga qendra e votimit të vendoset gel alkoolik ose dezinfektues për duar. Këto vende duhet të duken qartë dhe të kenë qasje të lehtë.

Çdo qendër votimi duhet të ketë një sasi të caktuar maskash, në rast se shfaqet ndonjë qytetar që vjen për votim dhe nuk ka maskë.

ECURIA E VOTIMIT

1. Votuesi detyrimisht e mban maskën ose mbulesën e fytyrës dhe pret në rradhë në distancë prej 2 metrash.
2. Gjatë hyrjes në vendvotim fillimisht i dezinfekton duart.
3. Pastaj, prezenton dokumentin e identifikimit dhe heq maskën mbrojtëse në mënyrë që të verifikojë identitetin para komisionerit me të cilin duhet të ketë distancë së paku 2 metra.
4. Pastaj dezinfekton përsëri duart, e rivendos maskën dhe voton.
5. Në dalje të dhomës së vendvotimit, votuesi përsëri i dezinfekton duart me gel alkoolik.

VOTIMI JASHTË QENDRËS SË VOTIMIT

* Personave Covid pozitivë dhe atyre që janë në izolim, do t’u lejohet të votojnë me zarf në përputhje me Ligjin Zgjedhor.
* Anëtarët e komisionit të qendrës së votimit që vizitojnë këta votues duhet të kenë maskë, doreza dhe mantel për një përdorim.
* Personeli shëndetsor i QKMF mund të ndihmojë KKZ gjatë votimit të personave pozitivë me Covid dhe atyre në izolim.

NUMËRIMI I VOTAVE

* Sipërfaqet në të cilën kryhet numërimi dhe kutia e votimit të pastrohen me sprej dezinfektues.
* Gjatë numërimit të votave, të gjithë pjesëmarrësit në proces të mbajnë maska ​​mbrojtëse dhe doreza.
* Gjatë tërë procesit të mbahet distancë prej 2 metrash nga komisionerët dhe mbikqyrësit.

1. **KRITERET E PËRCAKTIMIT PËRPJESTIMOR TË MASAVE KUFIZUESE NË KOMUNA**

Çështja se kur dhe si duhet të vendosen masat kufizuese për parandalimin e COVID-19 përbën një sfidë të jashtëzakonshme për qeveritë në mbarë botën. Kjo sfidë përfshin gjetjen e balansit ndërmjet komponentës së shëndetit publik, aspekteve socio-ekonomike dhe shëndetit mental. Kjo e vërteton përkufizimin e shëndetit sipas OBSH, sipas të cilit shëndeti nënkupton, jo vetëm mungesën e sëmundjes, por gjendjen e mirëqenies fizike, psiqike dhe sociale.

Parimet që duhet të merren parasysh në strategjinë e masave kufizuese janë: situata epidemiologjike, përfshirja e komunitetit, kapaciteti i shëndetit publik dhe kapaciteti i sistemit shëndetësor (me theks të veçantë në shkallën e hospitalizimeve).

Koha e vendosjes së kufizimeve ose lehtësimi i tyre është i ndryshëm në vende të ndryshme, siq ndryshon edhe përgjigja e tyre. Këto vendime bazohen në kombinime të situatës epidemiologjike dhe pasojave socio- ekonomike të këtyre kufizimeve. Qeveritë, cilindo kombinim që e përzgjedhin, duhet të jenë të qarta në qëllimet e tyre dhe transparente në vendimmarrjen e tyre.

Në disa raste, masat kufizuese ose relaksuese definohen paraprakisht në faza të caktuara përpjestimore, duke lëvizur në mënyrë progresive nga aktivitetet me rrezik më të ulët në ato më të lartë. Shembuj të tillë ka në shumë shtete të botës si Gjermani, Singapor, Japoni, Novegji, Britani, por edhe në rajon (Mali i Zi). Në raste tjera marrin numrin riprodhues R, i cili duhet të jetë më i vogël se 1 në rast të lehtësimit të masave.

Për shembull, Gjermania zbaton parimin e mekanizmit të “frenimit emergjent”, me të cilin krahinat e ndryshme ndërmarrin masa kufizuese nëse kanë më shumë se 50 raste të reja ditore për 100 000 banorë, për 7 ditë rresht. Pra, 350 raste/100.000 banorë në javë ose 700 raste në 100.000 banorë për dy javë.

Kjo shifër dyjavore në Malin e Zi merr në konsideratë një prag më të ulët sesa Gjermania- 400 raste /100.000 banorë në periudhën dyjavore.

Me qëllim të parandalimit të përhapjes së COVID-19, Bordi Këshilldhënës propozon futjen e kritereve për vendosjen e masave kufizuese përpjestimore, varësisht nga normat e incidencës kumulative të rasteve me Covid-19 në nivelin komunal përbrenda një periudhe kohore prej 7 ditësh. Ky kriter ndërlidhet me numrin e rasteve të reja të infektimit, të regjistruara gjatë 7 ditëve të mëparshme, në raport me numrin e banorëve të komunës.

Të gjitha këto masa kundërepidemike duhet të zbatohen të paktën 7 ditë nga data e zbatimit.

Shkalla e incidencës dhe lista e komunave përcaktohet nga IKSHPK në bazë të numrit të rasteve të regjistruara rishtazi në periudhën 7 ditore para publikimit të listës. Lista botohet të Dielën pasdite dhe përmban të gjitha rastet që janë identifikuar prej të Hënës deri të Dielën në ora 15:00.

Për të llogaritur normat kumulative të incidencës do të përdoren të dhënat e Agjensisë Kosovare të Statistikave për vlerësimin e popullsisë për vitin 2019. Këto norma do të ndahen në 3 grupe:

1. **GRUPI 1: < 200 raste të infektimit / 100,000 banorë, brenda një jave:**

* Zbatim strikt i masave parandaluese të përshkruara nga IKSHPK dhe MSH dhe mbikqyrje e rreptë nga inspektoratet dhe policia.

**2. GRUPI 2: 200-400 raste/ 100.000 banorë, brenda një jave:**

* Kufizimi i punës së objekteve hoteliere deri në orën 22:00;
* Ndalohen aktivitetet publike me më shumë se 50 persona në mjedise të hapura dhe 20 persona në mjedise të mbyllura me zbatim strikt të masave parandaluese (distancë 2m, maskë dhe higjienë e duarve dhe mjedisit)
* Të redukohet stafi punonjës në organizatat punuese.

**GRUPI 3: > 400 raste/100.000 banorë , brenda një jave**

* Ndalohet puna e gastronomisë, përveç shërbimit mere me vete dhe shërbimit për mysafirët e hotelit;
* Ndalohet qarkullimi i personave fizikë jashtë shtëpive (banesave) të tyre prej orës 22:00- 05:00 (me përjashtim të kategorive të paracaktuara esenciale dhe personave me nevoja esenciale sipas vendimeve paraprake të qeverisë);
* Mbyllen shkollat dhe kalojnë në skenarin C (mësim në distancë);
* Ndalohen ceremonitë dhe veprimtaritë fetare;
* Ndalohet grumbullimi i qytetarëve (> 5 persona);
* Ndalohen të gjitha tubimet publike;
* Organizatat punuese të punojnë vetëm me stafin esencial;
* Mbyllen hapësirat publike : palestrat, libraritë, muzeumet, kinematë, tregjet.

*Vërejtje: Masat përkatëse mund të plotësohen dhe përditësohen nga autoritetet shëndetësore dhe qeveritare.*

<https://www.thelancet.com/action/showPdf?pii=S0140-6736%2820%2932007-9>

1. **REKOMANDIMET E TJERA TË BORDIT:**

* Të bëhet triazhimi adekuat i pacientëve nga QKMF në Klinikën Infektive, Emergjencë, Pulmologji dhe klinikat tjera që trajtojnë pacientë me COVID.
* *Referimi i pakontrolluar e rrit mbingarkesën e stafit të këtyre klinikave. Ky rekomandim nënkupton edhe zbatimin e parimeve të triazhimit, të përcaktuar në udhërrefyesin klinik të COVID-19, sipas të cilit triazhimi nga kujdesi parësor shëndetësor bëhet sipas ekzaminimit dhe vlerësimit të parametrave specifikë: saturimi me oksigjen 93%, biomarkerët e statusit inflamator dhe koagulimit, vlerësimet imazherike në mushkëri dhe funksioni renal e hepatik.*
* Të bëhet thirrje publike për mobilizimin e anesteziologëve që punojnë në sektorin shëndetësor privat. Njëkohësisht, të ndalohet largimi i atyre të sektorit publik.
* Të krijohet linjë telefonike për caktimin e vizitave specialistike në QKUK përmes kontaktit online për të shmangur tollovitë që po krijohen në qendrën e ambulancave specialistike.
* Të shqyrtohet mundësia e përdorimit të testeve antigjenike, sidomos për skrining në shkolla, institucione publike, aeroport, etj.
* Ekipet shëndetësore të mos dërgohen në kufi.
* *Më shumë se gjysma e rasteve të infektimit me Covid-19 janë asimptomatikë. Faktor tjetër është reciprociteti- udhëtarëve që vijnë nga zonat e rrezikuara ju kërkohet testi negativ PCR për të hyrë në vendin tonë, d.m.th. këta udhëtarë nuk kanë infeksion. Shkalla e pozitivitetit të testimeve është mbi standardin 5% në të gjitha shtetet e rajonit.*
* *Kontributi i punëtorëve shëndetësorë është shumë më i madh në institucionet e kujdesit parësor dhe në vizitat shtëpiake të pacientëve me Covid-19 që janë në trajtim shtëpiak sesa në kufi.*
* Sigurimi i shërbimeve të integruara dhe të koordinuara shëndetësore për të sëmurët me Covid 19 në të tri nivelet e kujdesit shëndetësor nëpërmjet themelimit dhe funksionalizimit të shërbimit profesional për sëmundjet ngjitëse, në bazë të Statutit të SHSKUK.

Pjesëmarrës në takim: Sanije Xhemajli, Muharrem Bajrami, Salih Ahmeti, Pashk Buzhala, Rukije Mehmeti, Xhavit Gashi, Xhavit Rexhaj, Besim Kodra, Izet Sadiku dhe Lul Raka.